तिलोत्तमा गोल्डकप : थ्रीस्टार पहिलोपल्ट च्याम्पियन
युवा खेलाडीले भरिएको पुलिसले राम्रो खेल पस्कियो । सुस्त गतिमा सुरु भएको फाइनलमा पूरा खेलभर उसैको पकड बल थियो । गोलका थुप्रै अवसर पनि सिर्जना गर्‍यो । तर, २० औं तिलोत्तमा गोल्डकप फुटबलको उपाधि भने रुस्लान थ्रीस्टार क्लबले जित्यो । थ्रीस्टार शनिबार पुलिसलाई २–० ले हराएर पहिलोपल्ट तिलोत्तमा गोल्डकपमा च्याम्पियन भएको हो ।
बुटवल — युवा खेलाडीले भरिएको पुलिसले राम्रो खेल पस्कियो । सुस्त गतिमा सुरु भएको फाइनलमा पूरा खेलभर उसैको पकड बल थियो । गोलका थुप्रै अवसर पनि सिर्जना गर्‍यो । तर, २० औं तिलोत्तमा गोल्डकप फुटबलको उपाधि भने रुस्लान थ्रीस्टार क्लबले जित्यो । थ्रीस्टार शनिबार पुलिसलाई २–० ले हराएर पहिलोपल्ट तिलोत्तमा गोल्डकपमा च्याम्पियन भएको हो ।देवीनगरस्थित एन्फा टेक्निकल सेन्टर भएको फाइनलमा पुलिसले ५१ औं मिनेटमा गोलको खाता खोल्ने मौका पाएको थियो । गोलकिपर पनि अगाडि बढिसकेको अवस्थामा रवि पासवानले खाली पोस्टतर्फ प्रहार गरेको बल नजिकबाट बाहिरियो ।घुँडाको शल्यक्रियापछि यसै प्रतियोगिताबाट मैदान फर्किएका पुलिसका कप्तान रविन श्रेष्ठको आत्मघाती गोलसँगै थ्रीस्टारले ६६ औं मिनेटमा अग्रता लिएको हो । थ्रीस्टारका फरवार्ड विमल घर्तीमगरको क्रस रविनले छातीले रोक्दै गोलकिपर रोशन खडालाई क्लियर गर्न दिएका थिए । तर उनले बल दिँदा रोशन अर्कोतर्फ लागिसकेका थिए । त्यसैले थ्रीस्टार अगाडि बढ्यो । खेलको ‘टर्निङ प्वाइन्ट’ नै त्यही गोल हुनपुग्यो ।सर्वाधिक चारपल्टको तिलोत्तमा गोल्डकप च्याम्पियन पुलिस पछाडि परेपछि अझ आक्रामक बन्यो । उसले ७६ औं मिनेटमा बराबरी गर्ने राम्रो अवसर पनि पायो । तर पेनाल्टी क्षेत्रमा ‘अनमार्क’ तेज तामाङ र रवि पासवानले बललाई पोस्टको दिशा दिन नसक्दा पुलिसले खेलमा फर्किने अवसर गुमायो । कप्तान नीराजन खडाले ८० औं मिनेटमा हेड गोल गर्दै थ्रीस्टारको जित पक्का गरिदिए । उनले सुनील बलको कर्नरमा गोल गरेका थिए । उनी सर्वोत्कृष्ट खेलाडी हुँदै स्कुटर पुरस्कार जित्न सफल भए ।‘युवा खेलाडी भए पनि पुलिसले निकै राम्रो खेल्यो,’ थ्रीस्टारका प्रशिक्षक मेघराज केसीले भने, ‘निरन्तर प्रतियोगितामा सहभागी हुँदा खेलाडीहरू निकै थाकेका छन् । त्यसैले पनि फाइनलमा हामीले राम्रो खेल्न नसकेको हुनसक्छ । तर अनुभवी खेलाडी भएकाले हामीले उपाधि जित्यौं ।’ उनको टिमले तीन महिनायता खेलेका आठ प्रतियोगितामा ६ फाइनल खेल्दै तेस्रो उपाधि जितेको हो । यसअघि उसले मदन भण्डारी स्मृति इटहरी गोल्डकप र २० औं बुढासुब्बा गोल्डकप जितेको थियो ।पुलिसका प्रशिक्षक अनन्तराज थापाले हारको कारणबारे भने, ‘हामीले योजनाअनुसार राम्रो खेल्यौं । थ्रीस्टारलाई खुलेर खेल्ने मौका दिएनौं । थुप्रै अवसर पनि बनाएका हौं । तर गोल गर्न सकेनौं ।’ उनको टोली १९ वर्षयता पहिलोपल्ट तिलोत्तमाको फाइनल पुगे पनि उपाधि हात असफल भयो । आहा–रारा गोल्डकप र राखेप च्याम्पियनसिपको विजेता पुलिसले यो सिजन ६ प्रतियोगितामा सहभागी हुँदै पाचौंपल्ट फाइनल खेलेको हो ।थ्रीस्टारले धरानमा पुलिसलाई १–० ले हराएर कीर्तिमान पाँचौंपल्ट बुढासुब्बा गोल्डकप जितेको थियो । त्यसअघि पोखरामा १६ औं आहा–रारा गोल्डकपमा भने थ्रीस्टारलाई १–० ले पन्छाउँदै पुलिसले कीर्तिमान पाँचौंपल्ट ट्रफी चुमेको थियो । बुटवलमा आएर भएको सिजनको तेस्रो भेटमा भने बाजी मार्दै थ्रीस्टारले ७ लाख ७७ हजार ७ सय ७७ रुपैयाँ पुरस्कार हत्यायो । उपविजेता पुलिसको भागमा ४ लाख ४४ हजार ४ सय ४४ रुपैयाँ पर्‍यो । विधागत उत्कृष्ट खेलाडीले जनही २२ हजार २ सय २२ रुपैयाँ पाए ।विधागत उत्कृष्टगोलकिपर : एलन न्यौपाने (थ्रीस्टार)डिफेन्डर : पूर्णबहादुर श्रेष्ठ (रूपन्देही ११)मिडफिल्डर : भोला सिलवाल (पुलिस)फरवार्ड : रेजिन सुब्बा (पुलिस)प्रशिक्षक: मेघराज केसी (थ्रीस्टार)सर्वोत्कृष्ट खेलाडी : नीराजन खडा (थ्रीस्टार)